**Miskolcra látogat az Ez az a nap! június 1-jén**

**A teltházas budapesti Puskás Aréna és a debreceni Nagyerdei Stadion után idén a miskolci DVTK Stadionban kerül megrendezésre a nagyszabású keresztény zenei esemény.**

A 2000-es évek eleje óta zajló rendezvénysorozat kiemelt fellépője ebben az évben **Chris Tomlin**, a kortárs keresztény könnyűzene egyik legismertebb képviselője lesz. A már Grammy-díjjal is elismert amerikai dicsőítésvezető világszerte többmillió lemezt adott el és az elmúlt évtizedekben a keresztény zenei mozgalom egyfajta szószólójává vált. A Time magazin egyenesen a legtöbbet énekelt előadóként jellemezte, ami nem csoda, hiszen olyan dalait, mint a How Great Is Our God (Mily nagy Istenünk) és az Our God (Nincs más Isten) minden gyülekezetben éneklik vasárnaponként.

*„Hívunk újra családoddal és barátaiddal együtt, hogy közösen imádjuk Istenünket! Miért ne lennének alkalmasak hazánk új, hatalmas stadionjai, hogy a mindenség Urának adjunk hálát bennük? Írd be a naptáradba június 1-jét, készülj imádságos szívvel a különleges találkozásra!”* – szól a szervezők által közzétett meghívóban.

A magyar keresztény könnyűzene és dicsőítés jeles képviselői is színpadra lépnek, úgy, mint **Pintér Béla**, **Tibes**, **Pajor Tamás**, **Csiszér László**, az **Agapé Worship**, az **EMaBISz Worship**, a **Magyar Continental Singers**, valamint a **Timothy&Tretí deň** Szlovákiából. Ahogy tavaly magyar-román közös dicsőítés szólt a megbékélés jegyében, úgy idén szlovák testvéreinkkel fogunk közösen imádkozni. Hisszük, hogy Isten ezen az alkalmon keresztül különös áldást szeretne hozni mindkét nemzetre.

A zene mellett az Ez az a nap! hagyományaihoz híven idén is kiemelt hangsúlyt kap az **evangélium hirdetése és a felekezetközi közös imádság** a nemzetért és egész Európáért.

Hosszú éveken át Budapesten voltak az Ez az a nap!-ok, de a tavalyi debreceni rendezvény után idén ismét az ország egy másik régiójában lesz az összegyülekezés. *„Isten a szívünkbe azt a látást tette, hogy ne csak Budapest legyen a középpontban, hanem az egész ország. Nyugat, kelet, észak és dél ugyanolyan fontos neki. Sokáig Budapestre invitáltunk mindenkit, és hálásak vagyunk, hogy jöttek is szerte az országból és a határon túlról is. Úgy érezzük, eljött az ideje, hogy most mi mozduljunk ki, mi látogassunk el vidéki helyszínekre. Azt tapasztaljuk, hogy ilyenkor sokkal jobban megmozdulnak a helyi közösségek, erősödnek a helyi összefogások.”* – mondta el László Viktor, az Ez az a nap! alapító-főszervezője.

A június 1-jei esemény helyszíne a miskolci **DVTK Stadion** lesz. A program 16 óra és 22 óra között zajlik, kapunyitás 15 órakor. Jegyek 4500 Ft-tól kaphatók, csoportos vásárlás esetén kedvezmények érhetők el. A kárpátaljai testvérek ingyenesen regisztrálhatnak.

Minden további részlet megtalálható a [www.ezazanap.hu](http://www.ezazanap.hu) honlapon.

--

**Linkek:**

Jegyvásárlás: <https://ezazanap.hu/jegy/>

Facebook-esemény: <https://fb.me/e/1IXztDrYU>

Letölthető médiaanyagok: <https://ezazanap.hu/media/>

További részletek: <https://ezazanap.hu/ezazanap2024stadion/>

**Információk:**

**Ez az a nap! Stadion 2024**

**Helyszín**: DVTK Stadion, Miskolc  
**Dátum**: 2024. június 1.  
**Kapunyitás**: 15:00  
**Program**: 16:00-22:00

**Fellépők:**  
Chris Tomlin, Pintér Béla, Tibes, Pajor Tamás, Agapé Worship, EMaBISz Worship, Magyar Continental Singers, Csiszér László, Timothy&Tretí deň (SK).  
  
**Ülőhely**: 4500 Ft  
**Támogatói ülőhely**: 7500 Ft  
**Állóhely**: 6000 Ft  
**Csoportkedvezmény**: 5+1, 10+2, 20+5